Mette Frederiksen (S), 2025-05-21:
I dag vil jeg gerne starte på Bornholm, vores vidunderlige danske solskinsø lige midt i Østersøen.
De hjælper forsvaret, myndighederne og det lokale politi med katastrofeberedskab og krisehåndtering, og truslen fra Øst har betydet, at nye opgaver er kommet til.
Der er kort og godt brug for flere kræfter.
Derfor sendte den øverstkommanderende for det bornholmske hjemmeværn et brev til alle, der tidligere har været aktive.
Vil man overveje at melde sig under fanerne igen?
Det var der heldigvis mange der var parat til.
En af dem var en kvinde på 81 år, født under anden verdenskrig, opvokset under den kolde krig og nu klar til at yde sit for at beskytte fædrelandet.
Tænk jer, mere end 80 år gammel, og så tænker hun: Noget må jeg da kunne bidrage med.
Og ikke nok med det, for hendes mand på 87 år fulgte trop.
Det er så fint, og det er så rørende.
Den vilje til at gøre noget er, hvad vi danskere er gjort af, og det er præcis det, vi har brug for nu.
Hjemmeværnet oplever i de her måneder den største stigning af frivillige i 40 år, og mere end 43.000 danskere er nu aktive.
I er klar til at beskytte NATO-infrastruktur i Danmark, og I er klar, hvis stormfloden, terroren eller miljøkatastrofen rammer.
I hjælper i øvrigt til ved alverdens arrangementer, hvor vi andre bare hygger os og lever vores fredelige liv, og I står med maskingeværer i Kosovo for at sikre stabiliteten på Balkan.
Tak til alle jer i Hjemmeværnet, og tak til alle jer andre, der er med til at forsvare og passe på det Danmark, vi elsker og holder af, hvad enten I er i beredskabet, i forsvaret eller i politiet.
Jer, der hjælper til ved Europas ydre grænser eller lige her, hvor vi står, er med til at føre Danmark sikkert igennem urolige tider, og man må sige, at det er urolige tider.
De seneste måneder har Grønland og Danmark været udsat for et fuldstændig uacceptabelt pres fra vores nærmeste allierede igennem en menneskealder.
Der har været krav om at overtage en del af kongerigets territorium og trusler om annektering uden at ville afvise militær magt fra verdens mægtigste land, som vi har set op til, som har skabt fred og frihed, og som altid har kunnet regne med os.
Hvem havde i sin vildeste fantasi forestillet sig, at det skulle kommer hertil?
Men vi bøjer os ikke, for sådan er vi ikke, og sådan kan vi ikke lade verden udvikle sig.
Derfor står vi med rank ryg; vi ved, hvad vi står for, og det ved vores allierede også.
Danmark har været en god og trofast allieret for USA.
Vores soldater har stået skulder ved skulder i krig for vores fælles værdier.
Hvis vi lader os splitte, går vi kun vores fjenders ærinde, og det vil jeg gøre alt, hvad jeg kan, for ikke sker.
Den verdensorden, vi har bygget op sammen, er udfordret: fundamentale principper, som har bundet os sammen over Atlanten siden anden verdenskrig, staternes suverænitet, territorial integritet, respekten for folks ret til at bestemme egen fremtid, så små lande ikke skal frygte store lande, og så magt ikke bliver ret.
Kære grønlændere, I har udvist en enorm styrke.
Vi har fra dansk side fulgt og beundret jeres mod, som har givet genklang over hele kloden.
Jeg er stolt af, at vi – Grønland og Danmark – er lykkedes med at holde sammen, og jeg er stolt af vores fælles vilje til at finde vejen frem.
Vi er rykket tættere sammen, men vi må også erkende, at vi er i en ny tid, som stiller krav til os hver især og til rigsfællesskabet.
Fra dansk side er vi klar til at skrue op for samarbejdet og til at investere i Grønland og det grønlandske samfund.
Det kan være erhvervspolitisk, og det kan være i kritisk infrastruktur.
Jeg anerkender, og jeg forstår til fulde jeres ønske om at kunne bygge et stærkt økonomisk fundament.
Vi vil arbejde videre med at få afdækket vores fælles historie og dens konsekvenser, og hvis I ønsker at revidere selvstyreloven, er vi også parate til det.